**Predkladacia správa**

Návrh nariadenia vlády Slovenskej republiky, ktorým sa ustanovujú zvýšené stupnice platových taríf zamestnancov pri výkone práce vo verejnom záujme sa predkladá v súlade  
s § 28 ods. 1 zákona č. 553/2003 Z. z. o odmeňovaní niektorých zamestnancov pri výkone práce vo verejnom záujme a o zmene a doplnení niektorých zákonov v znení neskorších predpisov, ktorý splnomocňuje vládu Slovenskej republiky na jeho vydanie.

Podľa zákona č. 2/1991 Zb. o kolektívnom vyjednávaní v znení neskorších predpisov sa zmluvné strany v rámci kolektívneho vyjednávania dohodli  na obsahu Kolektívnej zmluvy vyššieho stupňa pre zamestnávateľov, ktorí pri odmeňovaní postupujú podľa zákona o odmeňovaní na obdobie 1.1.2023 – 31.8.2024 (ďalej len „kolektívna zmluva“). Kolektívna zmluva bola podpísaná 13. júla 2022.

Podľa kolektívnej zmluvy sa pre rok 2023 zvýši základná stupnica platových taríf zamestnancov pri výkone práce vo verejnom záujme od 1. januára 2023 o 7 % a od   
1. septembra 2023 o ďalších 10 %. Zvýši sa aj osobitná stupnica platových taríf učiteľov vysokých škôl a výskumných a vývojových zamestnancov a platové tarify pedagogických zamestnancov a odborných zamestnancov od 1. januára 2023 o 10 % a od 1. septembra 2023 o ďalších 12 %.

Návrh nariadenia vlády Slovenskej republiky má negatívny vplyv na rozpočet verejnej správy. Finančný vplyv zvýšenia stupníc platových taríf zamestnancov pri výkone práce   
vo verejnom záujme odmeňovaných podľa zákona č. 553/2003 Z. z. na štátny rozpočet a rozpočet územnej samosprávy pre rok 2023 až 2025 je uvedený v doložke vybraných vplyvov.

Návrh nariadenia vlády Slovenskej republiky predpokladá pozitívny sociálny vplyv   
na hospodárenie obyvateľstva, nebude mať vplyv na podnikateľské prostredie, životné prostredie, na informatizáciu spoločnosti, na manželstvo, rodičovstvo a rodinu, a ani vplyv   
na služby verejnej správy pre občana.

Návrh nariadenia vlády Slovenskej republiky nie je potrebné zasielať na vnútrokomunitárne pripomienkové konanie.

Predkladaný návrh nariadenia vlády je v súlade s Ústavou Slovenskej republiky,  
s ústavnými zákonmi, nálezmi Ústavného súdu Slovenskej republiky, so zákonmi a ostatnými všeobecne záväznými právnymi predpismi, s medzinárodnými zmluvami a inými medzinárodnými dokumentmi, ktorými je Slovenská republika viazaná, s právom Európskej únie, ako aj so splnomocňovacím ustanovením príslušného zákona, na vykonanie ktorého sa toto nariadenie vydáva.

V súlade s valorizáciou dohodnutou v Kolektívnej zmluve vyššieho stupňa pre zamestnávateľov, ktorí pri odmeňovaní postupujú podľa zákona č. 553/2003 Z. z. o odmeňovaní niektorých zamestnancov pri výkone práce vo verejnom záujme na obdobie 1.1.2023 – 31.8.2024 sa navrhuje delená účinnosť nariadenia. V zmysle uvedeného sa navrhuje od 1.1.2023 zvýšenie základnej stupnice platových taríf zamestnancov pri výkone práce vo verejnom záujme o 7 % a zvýšenie osobitnej stupnice platových taríf učiteľov vysokých škôl a výskumných a vývojových zamestnancov a  platových taríf pedagogických zamestnancov a odborných zamestnancov o 10 %. Následne sa navrhuje od 1.9.2023 zvýšenie základnej stupnice platových taríf zamestnancov pri výkone práce vo verejnom záujme od o 10 % a zvýšenie osobitnej stupnice platových taríf učiteľov vysokých škôl a výskumných a vývojových zamestnancov a  platových taríf pedagogických zamestnancov a odborných zamestnancov o 12 %.

V rámci medzirezortného pripomienkového konania uplatnilo Ministerstvo hospodárstva SR, Ministerstvo dopravy a výstavby SR a  Ministerstvo školstva, vedy, výskumu a športu SR k predloženému návrhu nariadenia vlády zásadné pripomienky týkajúce sa zabezpečenia financovania valorizácie stupníc platových taríf zamestnancov pri výkone práce vo verejnom záujme. Rozpory súvisiace s uvedenými zásadnými pripomienkami sa podarilo odstrániť. Okrem uvedeného si Ministerstvo školstva, vedy, výskumu a športu SR uplatnilo zásadnú pripomienku týkajúcu sa úpravy stupníc platových taríf zamestnancov pri výkone práce vo verejnom záujme tak, aby zohľadňovali sumu minimálnej mzdy na rok 2023, ktorá však bola nad rámec návrhu, nakoľko predmetným nariadením vlády sa môže realizovať len valorizácia dohodnutá v kolektívnej zmluve.

 Vzhľadom na uvedené sa materiál predkladá na rokovanie Legislatívnej rady vlády Slovenskej republiky bez rozporov.